ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΣΥΜΒΟΥΛΙΟ, ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ, ΤΗΝ ΕΥΡΩΠΑΪΚΗ ΟΙΚΟΝΟΜΙΚΗ ΚΑΙ ΚΟΙΝΩΝΙΚΗ ΕΠΙΤΡΟΠΗ ΚΑΙ ΤΗΝ ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ - Προς μια παγκόσμια εταιρική συνεργασία στον τομέα της Κοινωνίας της Πληροφορίας: η συνέχεια της Διάσκεψης Κορυφής της Γενεύης ''Παγκόσμια Διάσκεψη Κορυφής για την Κοινωνία της Πληροφορίας'' (ΠΔΚΚΠ) (Κείμενο που παρουσιάζει ενδιαφέρον για τον ΕΟΧ)

1. ΕΙΣΑΓΩΓΗ

Η πρώτη σύνοδος της Παγκόσμιας Διάσκεψης Κορυφής για την Κοινωνία της Πληροφορίας (ΠΔΚΚΠ) πραγματοποιήθηκε στη Γενεύη, από τις 10 έως τις 12 Δεκεμβρίου 2003. Έλαβαν μέρος περί τους 11.000 συμμετέχοντες από περισσότερες από 150 χώρες, οργανισμοί, εκπρόσωποι της κοινωνίας των πολιτών και ο ιδιωτικός τομέας. Η δεύτερη σύνοδος θα πραγματοποιηθεί στην Τύνιδα, από τις 16 έως τις 18 Νοεμβρίου 2005. Στην ανακοίνωσή της για την ΠΔΚΚΠ τον Μάιο του 2003, η Επιτροπή ανέλαβε να υποβάλει έκθεση για τα αποτελέσματα της Διάσκεψης Κορυφής της Γενεύης. [1]

[1] Προς την παγκόσμια εταιρική σχέση της κοινωνίας της πληροφορίας: η οπτική της ΕΕ στο πλαίσιο της Παγκόσμιας Διάσκεψης Κορυφής των Ηνωμένων Εθνών για την Κοινωνία της Πληροφορίας (WSIS)-COM(2003) 271 τελικό, 19.5.2003

Η παρούσα ανακοίνωση περιλαμβάνει την εκτίμηση των κυριότερων αποτελεσμάτων της Διάσκεψης Κορυφής, παρουσιάζει τις προτεραιότητες της ΕΕ και διατυπώνει πρόταση σχετικά με τον τρόπο διοργάνωσης των εισροών της ΕΕ κατά τη δεύτερη φάση της ΠΔΚΚΠ. Η έγκαιρη αντιμετώπιση των διαδικαστικών πτυχών, όπου συμπεριλαμβάνεται ο συντονισμός με τα κράτη μέλη, θα επιτρέψουν στην ΕΚ και στην ΕΕ να παραμείνουν οι κινητήριες δυνάμεις, όπως και κατά τη διάρκεια της φάσης που ολοκληρώθηκε στη Γενεύη.

2. ΕΚΤΙΜΗΣΗ ΤΗΣ ΔΙΑΣΚΕΨΗΣ ΚΟΡΥΦΗΣ ΤΗΣ ΓΕΝΕΥΗΣ

Στις 12 Δεκεμβρίου 2003, η Διάσκεψη Κορυφής ενέκρινε μια Δήλωση Αρχών και ένα Σχέδιο Δράσης. Τα εν λόγω έγγραφα αποτελούν τη βάση, για όλα τα κράτη μέλη των Ηνωμένων Εθνών, "κοινών οραμάτων και αντίληψης όσον αφορά την Κοινωνία της Πληροφορίας". [2] Κατ' ουσίαν, αμφότερα τα έγγραφα αντικατοπτρίζουν ορισμένες αρχές που βρίσκονται κοντά στην προσέγγιση της ΕΕ για μια "Κοινωνία της Πληροφορίας για όλους". Ωστόσο, πολλά μένει να γίνουν, κυρίως όσον αφορά "το στρατηγικό Σχέδιο Δράσης για την συντονισμένη ανάπτυξη με κατεύθυνση την υλοποίηση του εν λόγω οράματος" [3].

[2] Ψήφισμα 56/183 για την WSIS, το οποίο εγκρίθηκε από τη Γενική Συνέλευση των Ηνωμένων Εθνών τον Ιανουάριο του 2002.

[3] Ψήφισμα 56/183 για την WSIS, το οποίο εγκρίθηκε από τη Γενική Συνέλευση των Ηνωμένων Εθνών τον Ιανουάριο του 2002. Ψήφισμα

Όπως υπογραμμίστηκε κατά τη διάρκεια της υπουργικής συνεδρίασης συντονισμού της ΕΕ στις 11 Δεκεμβρίου 2003 στη Γενεύη, το συνολικό αποτέλεσμα της Διάσκεψης Κορυφής της Γενεύης ήταν θετικό. Πρόκειται για αξιοσημείωτο γεγονός, δεδομένων των δυσχερειών που ανέκυψαν κατά τη διάρκεια της προπαρασκευαστικής διαδικασίας και ιδίως κατά τη διάρκεια της τελευταίας φάσης των διαπραγματεύσεων, με την αβεβαιότητα να παραμένει έως την παραμονή της Διάσκεψης Κορυφής της Γενεύης. Επιπλέον, η Διάσκεψη Κορυφής υποστηρίζει μια πολυμερή προσέγγιση υπέρ της οποίας συνηγορεί η ΕΕ. Για την ΕΕ, τα αποτελέσματα της Γενεύης μπορούν να συνοψιστούν ως εξής:

- Η ΠΔΚΚΠ ήταν το πρώτο παγκόσμιο γεγονός που αφορούσε την Κοινωνία της Πληροφορίας και η Δήλωση Αρχών και το Σχέδιο Δράσης που εγκρίθηκαν στη Διάσκεψη Κορυφής αποτελούν τη βάση μιας προσέγγισης της Κοινωνίας της Πληροφορίας κοινής για όλα τα κράτη μέλη των Ηνωμένων Εθνών.

- Αποτελεί μέρος των προσπαθειών που καταβάλλει η ΕΕ για τη 'ρύθμιση της παγκοσμιοποίησης', η οποία επιδιώκεται στο πλαίσιο του ΠΟΕ, καθώς και σε άλλα ανάλογα παγκόσμια φόρα.

- Tα κείμενα που εγκρίθηκαν θεμελιώνονται σταθερά στις υφιστάμενες διεθνείς διατάξεις περί ανθρωπίνων δικαιωμάτων, με σαφή επαναβεβαίωση των θεμελιωδών αρχών των ανθρωπίνων δικαιωμάτων και ιδίως της ελευθερίας της γνώμης και της έκφρασης, καθώς και της ελευθερίας των μέσων μαζικής επικοινωνίας.

- Η συμμετοχή της κοινωνίας των πολιτών και του ιδιωτικού τομέα ήταν αποτελεσματική, ιδίως δε στη ίδια τη Διάσκεψη Κορυφής, και η δημιουργία του "Γραφείου της Κοινωνίας των Πολιτών" στο πλαίσιο της διαδικασίας καταδεικνύει την ευνοϊκή εξέλιξη του συστήματος των Ηνωμένων Εθνών, ακόμη και εάν πρέπει ακόμη να βελτιωθούν οι λεπτομέρειες συμμετοχής τους.

2.1. Η Δήλωση Αρχών

Η Δήλωση Αρχών αντικατοπτρίζει τις σημαντικές προόδους που έγιναν στη Διάσκεψη Κορυφής επί ορισμένων θεμάτων μείζονος σημασίας. Πρόκειται ιδίως για τις παραγράφους επί των ανθρωπίνων δικαιωμάτων, την πρόσβαση σε πληροφορίες και στα μέσα μαζικής επικοινωνίας, αλλά και για τη σημασία της συμμετοχής όλων των ενδιαφερομένων στην προπαρασκευαστική διαδικασία και στη Διάσκεψη Κορυφής. Αναγνωρίστηκε η αρχή της αλληλεγγύης στην καταπολέμηση του ψηφιακού χάσματος, καθώς και οι δυνατότητες των τεχνολογιών των πληροφοριών και των επικοινωνιών (ΤΠΕ) ως εργαλείου των πολιτικών ανάπτυξης, ιδίως όσον αφορά τη συμβολή τους στην επίτευξη των Αναπτυξιακών Στόχων της Χιλιετίας που τέθηκαν από τα Ηνωμένα Έθνη.

Η ΕΕ αντιμετωπίζει θετικά τα αποτελέσματα που προκύπτουν από τη σημασία που δίνεται στο σεβασμό των θεμελιωδών αρχών, όπως η ελεύθερη πρόσβαση σε πληροφορίες, ο ρόλος των μέσων μαζικής επικοινωνίας, η διατήρηση και προώθηση της πολιτιστικής ποικιλομορφίας και η έννοια της ορθής διακυβέρνησης. Επιπλέον, αναγνωρίστηκε δικαίως ο αποφασιστικός ρόλος του νομικού και κανονιστικού πλαισίου στη δημιουργία ενός ευνοϊκού για τον ανταγωνισμό περιβάλλοντος και η σημασία της προστασίας της πνευματικής ιδιοκτησίας, παράλληλα με την ανάγκη επινόησης ηλεκτρονικών στρατηγικών (e-Strategies) σε όλα τα κατάλληλα επίπεδα.

Όσον αφορά τη χρηματοδότηση, το κείμενο αντικατοπτρίζει, με ισόρροπο τρόπο, τις διιστάμενες απόψεις που εκφράστηκαν κατά τη διάρκεια των διαπραγματεύσεων. Επιτεύχθηκε συμφωνία για την αξιολόγηση των υφιστάμενων μηχανισμών χρηματοδότησης και, συγχρόνως, για τη διεξαγωγή μελέτης για την ορθότητα δημιουργίας ενός νέου Ταμείου Ψηφιακής Αλληλεγγύης. Το εν λόγω έργο θα αναλάβει κατά τη διάρκεια του 2004 η Ειδική Ομάδα Εργασίας, υπό την αιγίδα του Γενικού Γραμματέα των Ηνωμένων Εθνών.

Κατά την ΠΔΚΚΠ συμφωνήθηκε να δρομολογηθεί μια ανοικτή διαδικασία προβληματισμού, υπό την αιγίδα του Γενικού Γραμματέα των Ηνωμένων Εθνών - διασφαλίζοντας έναν μηχανισμό για την πλήρη και ενεργό συμμετοχή των κυβερνήσεων, του ιδιωτικού τομέα και της κοινωνίας των πολιτών - προκειμένου να υποβληθούν προτάσεις για τη διακυβέρνηση του Ίντερνετ έως το 2005. Η εν λόγω ομάδα εργασίας θα εκπονήσει τον ορισμό της διακυβέρνησης του Ίντερνετ, θα προσδιορίσει τα θέματα δημόσιας πολιτικής σχετικά με τη διακυβέρνηση του Ίντερνετ και θα υποβάλει έκθεση στο πλαίσιο της φάσης της Τύνιδας της ΠΔΚΚΠ.

2.2. Tο Σχέδιο Δράσης

Tο Σχέδιο Δράσης αντικατοπτρίζει τις αρχές που παρουσιάζονται στη Δήλωση. Αποτελεί κοινό σημείο αναφοράς για όλους τους ενδιαφερομένους και ιδίως για τους κύριους φορείς της διεθνούς οικονομικής συνεργασίας και βοήθειας για την ανάπτυξη. Η εφαρμογή του θα αποτελέσει μείζονος σημασίας πρόκληση κατά τη δεύτερη φάση της ΠΔΚΚΠ.

Η συνεργασία των ενδιαφερομένων, της κοινωνίας των πολιτών και του ιδιωτικού τομέα συνέβαλε στην επιτυχία της Διάσκεψης Κορυφής της Γενεύης και θα αποδειχθεί ακόμη σημαντικότερη κατά την εξέλιξη του Σχεδίου Δράσης. Ως εκ τούτου, η ΠΔΚΚΠ θα χρειαστεί να εξεύρει τρόπους και μέσα για την προώθηση ενός ισχυρότερου ρόλου για την κοινωνία των πολιτών και τον ιδιωτικό τομέα, υπογραμμίζοντας παράλληλα τη σημασία του ρόλου των κυβερνήσεων ως πολιτικών υπευθύνων λήψης αποφάσεων.

Όσον αφορά το Σχέδιο Δράσης, η ΕΕ έχει ήδη υποστηρίξει την επικέντρωση σε έναν περιορισμένο αριθμό προτεραιοτήτων στους τομείς της ηλεκτρονικής μάθησης (eLearning), της ηλεκτρονικής υγείας (eHealth), της ηλεκτρονικής δημόσιας διοίκησης (eGovernment) και του ηλεκτρονικού επιχειρείν (eBusiness). Οι εν λόγω προτεραιότητες αντικατοπτρίζονται στο Σχέδιο Δράσης και αυτή τη στιγμή είναι σημαντικό να πάρουν τη μορφή δράσεων με σαφώς καθορισμένους στόχους, χρονοδιαγράμματα και διατιθέμενους πόρους.

3. ΟΙ ΚΑΤΕΥΘΥΝΣΕΙΣ ΤΗΣ EΕ

Ως συνέχεια της Διάσκεψης Κορυφής της Γενεύης, πρέπει να εκφραστούν οι ανησυχίες της ΕΚ και της ΕΕ σχετικά με την κατάσταση των ανθρωπίνων δικαιωμάτων στην Τυνησία, τόπο της δεύτερης φάσης της Διάσκεψης Κορυφής. Αυτό εξετάστηκε από το Ευρωπαϊκό Κοινοβούλιο αρκετές φορές και η ΕΕ θα πρέπει να προετοιμαστεί για να δράσει ώστε να αποφύγει να έρθει αντιμέτωπη με μια απαράδεκτη κατάσταση σε περίπτωση που η πρόοδος σε αυτόν τον τομέα κατά τη διάρκεια της προπαρασκευαστικής φάσης έως τη Διάσκεψη Κορυφής της Τύνιδας δεν είναι ικανοποιητική.

Όσον αφορά τη δράση που απορρέει από τη Διάσκεψη Κορυφής της Γενεύης, αυτή πρέπει να αφορά δύο επίπεδα:

- Με βάση τις αρχές της Δήλωσης, οι πολιτικές της ΕΕ είναι δυνατόν να προσαρμοστούν, κατά περίπτωση, με σκοπό την αποτελεσματική συμβολή στο Σχέδιο Δράσης.

- Η ΕΕ και η ΕΚ οφείλουν να ορίσουν τις εισροές τους στην προπαρασκευαστική διαδικασία ενόψει της Τύνιδας και την συμμετοχή και συμβολή τους στην ομάδα εργασίας για την διακυβέρνηση του Ίντερνετ και στην Ειδική Ομάδα Εργασίας για τη χρηματοδότηση, που έχουν τεθεί υπό την αιγίδα του Γενικού Γραμματέα των Ηνωμένων Εθνών.

Επιπροσθέτως, υπάρχουν ορισμένα θέματα τα οποία παραμένουν ανοικτά και θα χρειαστεί να εξεταστούν, ιδίως ο διορισμός του προέδρου της Προπαρασκευαστικής Επιτροπής για τη φάση της Τύνιδας και η σύνθεση του νέου γραφείου της ΠΔΚΚΠ. Θα πρέπει να διευκρινιστεί ο ρόλος της Διεθνούς Ένωσης Τηλεπικοινωνιών (ITU) και άλλων οργανισμών των Ηνωμένων Εθνών που εμπλέκονται στην ΠΔΚΚΠ.

3.1. Επιπτώσεις των δεσμεύσεων της Γενεύης στις τρέχουσες πολιτικές

Οι επιπτώσεις των δεσμεύσεων της Γενεύης αφορούν τις πολιτικές για την Κοινωνία της Πληροφορίας και τις πολιτικές που σχετίζονται με την Κοινωνία της Πληροφορίας, κυρίως τις εξωτερικές σχέσεις, το εμπόριο, την οικονομική συνεργασία, τις κοινωνικές πολιτικές και πολιτικές απασχόλησης, την ενίσχυση για την ανάπτυξη, καθώς και τα προγράμματα για την έρευνα και την ανάπτυξη. Οι συνεπαγόμενες δράσεις αφορούν υφιστάμενους μηχανισμούς και ορισμένες νέες πρωτοβουλίες.

Θα μπορούσε να δρομολογηθεί ένας νέος ή ενισχυμένος διάλογος και συνεργασία, παραδείγματος χάριν για τις ηλεκτρονικές στρατηγικές (eStrategies), καθώς και στους τομείς εφαρμογής που αποτελούν προτεραιότητα για την ΕΕ, ιδίως η ηλεκτρονική δημόσια διοίκηση (eGovernment), η ηλεκτρονική υγεία (eHealth), η ηλεκτρονική μάθηση (eLearning) και το ηλεκτρονικό επιχειρείν (eBusiness), καθώς και η ηλεκτρονική απασχόληση (eEmployment) και η ηλεκτρονική ένταξη (eInclusion), λαμβάνοντας υπόψη την αρχή της ίσης συμμετοχής γυναικών και ανδρών στην Κοινωνία της Πληροφορίας, ως κοινού θέματος όλων των πολιτικών και των πρωτοβουλιών. Επιπλέον, θα μπορούσαν να αναληφθούν πρωτοβουλίες διεθνούς συνεργασίας στον τομέα των τεχνολογιών των πληροφοριών και των επικοινωνιών (ΤΠΕ), καθώς και δημιουργίας διεθνών δικτύων έρευνας και εκπαίδευσης. Εν προκειμένω, είναι επίσης σημαντικό να αναζητηθούν νέοι τρόποι κινητοποίησης των υφιστάμενων μηχανισμών και προγραμμάτων, συμπεριλαμβανομένης της δυνατότητας εταιρικών συνεργασιών μεταξύ δημοσίου και ιδιωτικού τομέα. Η ΕΕ θα εξετάσει επίσης τις επιπτώσεις της πρώτης Διάσκεψης Κορυφής των Πόλεων, που πραγματοποιήθηκε στη Λυών στις 4 και 5 Δεκεμβρίου 2003, σε σχέση με τον ρόλο των τοπικών αρχών στην Κοινωνία της Πληροφορίας.

Πρέπει να δοθεί ιδιαίτερη προσοχή στο αίτημα των Λιγότερο Ανεπτυγμένων Χωρών να δημιουργηθεί ένα Ταμείο Ψηφιακής Αλληλεγγύης. Πρέπει να βελτιωθεί η συνέργεια μεταξύ των υφιστάμενων δωρητών και να διασφαλιστεί η ενσωμάτωση των ΤΠΕ στην οικονομική συνεργασία και στην ενίσχυση για την ανάπτυξη. Η ΕΕ πρέπει επίσης να συμμετάσχει ενεργά στην Ειδική Ομάδα Εργασίας για τη χρηματοδότηση των Ηνωμένων Εθνών. Η υπογραφή της κοινής θέσης για μια κοινωνία της πληροφορίας για την ανάπτυξη, μεταξύ των κρατών της Aφρικής, της Kαραϊβικής και του Eιρηνικού και της ΕΕ, η οποία θα εκφραστεί στη συνέχεια στα προγράμματα για την ανάπτυξη, στο περιθώριο της Διάσκεψης Κορυφής, αποτελεί θετικό μήνυμα προς τις χώρες εταίρους.

Η Κοινωνία της Πληροφορίας θα αποτελέσει ένα κεφάλαιο στις σχέσεις της Ευρωπαϊκής Ένωσης με το σύστημα των Ηνωμένων Εθνών. Η Επιτροπή θα εκπονήσει περαιτέρω προτάσεις σχετικά με τον τρόπο που πρέπει να ληφθούν υπόψη τα αποτελέσματα της Δήλωσης της Γενεύης και του Σχεδίου Δράσης στις πολιτικές και τα προγράμματα της ΕΕ, στην ανακοίνωσή της στο Συμβούλιο και στο Ευρωπαϊκό Κοινοβούλιο, την οποία θα υποβάλει κατά τη διάρκεια του 2004.

3.2. Ο τρόπος που θα διοργανωθούν οι προπαρασκευαστικές εργασίες της συνόδου της Τύνιδας

Η δεύτερη φάση της Διάσκεψης Κορυφής θα είναι γεμάτη προκλήσεις, τόσο από πολιτική όσο και από λογιστική άποψη. θα είναι περισσότερο τεχνική και θα εξετάσει κυρίως ειδικά θέματα της Κοινωνίας της Πληροφορίας. Η προπαρασκευαστική διαδικασία θα πρέπει να αντανακλά τον εν λόγω προσανατολισμό. Η συνεπής συμβολή της ΕΕ θα μπορούσε και πάλι να έχει θετική επίδραση στην έκβαση της φάσης της Τύνιδας. Ειδικότερα, υπάρχει ανάγκη να διαβιβαστεί εγκαίρως η θέση της ΕΕ για μια αποτελεσματικότερη προπαρασκευαστική διαδικασία.

Κύριος στόχος της εν λόγω διαδικασίας πρέπει να είναι να δοθεί στο Σχέδιο Δράσης συγκεκριμένο περιεχόμενο από την άποψη των προγραμμάτων και των δράσεων. Καθεμία από τις προπαρασκευαστικές επιτροπές, η πρώτη από τις οποίες θα συνεδριάσει τον Απρίλιο του 2004, θα πρέπει να εργαστεί με βάση μια ημερήσια διάταξη επικεντρωμένη σε περιορισμένο αριθμό ειδικών θεμάτων.

3.2.1. Συντονισμός της ΕΕ

Η πρώτη φάση της ΠΔΚΚΠ κατέδειξε σαφώς την ανάγκη κοινής θέσης της ΕΕ. Απεδείχθη ότι αυτό αποτελεί έναν από τους καίριας σημασίας παράγοντες του κεντρικού ρόλου της ΕΕ στις διαπραγματεύσεις πριν από τη Διάσκεψη Κορυφής της Γενεύης.

Από την έναρξη της προπαρασκευαστικής διαδικασίας της Γενεύης, ο συντονισμός σε επίπεδο ΕΕ πραγματοποιήθηκε στο Συμβούλιο Τηλεπικοινωνιών, το οποίο ενημερωνόταν τακτικά για την πρόοδο και ενέκρινε τα συμπεράσματα, με βάση την ανακοίνωση της Επιτροπής [4], κατά τη συνεδρίαση του Συμβουλίου τον Ιούνιο του 2003 [5]. Στο τέλος της φάσης της Γενεύης, ο συντονισμός της ΕΕ πραγματοποιήθηκε στη Γενεύη, ώστε να καταστεί δυνατή η ταχεία "επί τόπου" διάδραση με την προπαρασκευαστική διαδικασία κατά τις τελικές διαπραγματεύσεις.

[4] Προς την παγκόσμια εταιρική σχέση της κοινωνίας της πληροφορίας: η οπτική της ΕΕ στο πλαίσιο της Παγκόσμιας Διάσκεψης Κορυφής των Ηνωμένων Εθνών για την Κοινωνία της Πληροφορίας (WSIS)-COM(2003) 271 τελικό, 19.5.2003

[5] Συμπεράσματα του Συμβουλίου Τηλεπικοινωνιών, Έγγραφο 9776/03, 5.6.2003

Για τις προπαρασκευαστικές εργασίες της Τύνιδας τα περισσότερα θέματα αφορούν άμεσα τις πολιτικές της Κοινωνίας της Πληροφορίας. Πρέπει επίσης να αξιοποιηθούν τα πλεονεκτήματα της συμβολής των υφιστάμενων επίσημων και ανεπίσημων ομάδων εργασίας με τα κράτη μέλη, ιδίως της καθοδηγητικής επιτροπής για την ηλεκτρονική Ευρώπη (e-Europe). Ορισμένα εγκάρσια θέματα, όπως τα ανθρώπινα δικαιώματα ή η χρηματοδότηση, πρέπει να εξεταστούν από την προοπτική της ανάπτυξης και των εξωτερικών σχέσεων. Για τη συμμετοχή της ΕΕ στην προπαρασκευαστική διαδικασία της Τύνιδας θα ληφθεί μέριμνα στη Γενεύη και στη Νέα Υόρκη, σύμφωνα με την απόφαση των Ηνωμένων Εθνών για τον τόπο της προπαρασκευαστικής διαδικασίας.

3.2.2. Διακυβέρνηση του Ίντερνετ

Η Επιτροπή θα εξετάσει, σε στενή συνεργασία με τα κράτη μέλη, τον τρόπο με τον οποίο μπορεί να συμβάλει με τον πλέον αποτελεσματικό τρόπο στη διαδικασία για τη διακυβέρνηση του Ίντερνετ που δρομολογήθηκε από την ΠΔΚΚΠ. Πρόθεση της Επιτροπής είναι να συστήσει μια ομάδα υψηλού επιπέδου της ΕΕ [6] ως το κύριο εργαλείο το οποίο θα συνεπικουρήσει την Επιτροπή στην προετοιμασία της θέσης της ΕΕ.

[6] Παρόμοιες ομάδες συγκροτήθηκαν από την Επιτροπή κατά το παρελθόν σε τομείς όπως το ραδιοφάσμα και η ασφάλεια.

Η ΕΕ επαναβεβαιώνει την ανάγκη μιας ανοικτής ομάδας εργασίας των Ηνωμένων Εθνών, με τη συμμετοχή της κοινωνίας των πολιτών και του ιδιωτικού τομέα. Μολαταύτα, υπάρχει ανάγκη ενός αποδοτικού μηχανισμού για την προετοιμασία ενός αποτελεσματικού διαλόγου επί της ουσίας.

3.2.3. Χρηματοδότηση

Οι παρατηρήσεις για την ομάδα διακυβέρνησης του Ίντερνετ ισχύουν επίσης σε μεγάλο βαθμό για την ομάδα χρηματοδότησης, ήτοι η σημασία ενός μηχανισμού προσανατολισμού των συζητήσεων. Επιπλέον, η ΕΚ θα μπορούσε να θεωρήσει ορθό να συμβάλει πολύ συγκεκριμένα και να χρηματοδοτήσει μέρος της προβλεπόμενης μελέτης για την αναθεώρηση των "υφιστάμενων μηχανισμών και της αποδοτικότητας και σκοπιμότητας του Ταμείου Ψηφιακής Αλληλεγγύης". Επιπλέον, η Ομάδα Εμπειρογνωμόνων για την Ανάπτυξη των κρατών μελών, της οποίας προεδρεύει η Επιτροπή, θα μπορούσε να προετοιμάσει τη θέση της ΕΕ για τα θέματα χρηματοδότησης, σε τεχνικό επίπεδο.

4. ΣΥΜΠΕΡΑΣΜΑΤΑ

Η ΕΕ έχει διαδραματίσει σημαντικό ρόλο με τη συμμετοχή της στην πρώτη φάση της ΠΔΚΚΠ στη Γενεύη και θα πρέπει τώρα να προσπαθήσει να αξιοποιήσει την ώθηση που δόθηκε, τόσο με τη συμβολή της στη δεύτερη φάση της Διάσκεψης Κορυφής, όσο και με τις προτεραιότητές της για την υλοποίηση και παρακολούθηση του Σχεδίου Δράσης που εγκρίθηκε στη Γενεύη.

Οι κατευθύνσεις που προτείνονται στην παρούσα ανακοίνωση αποσκοπούν να καταστήσουν δυνατή την αποτελεσματική παρακολούθηση της ουσίας των κύριων θεμάτων της ΠΔΚΚΠ. Η ουσιαστική συμβολή της ΕΕ στην ΠΔΚΚΠ θα προετοιμαστεί εν ευθέτω χρόνω κατά τη διάρκεια της προπαρασκευαστικής φάσης ενόψει της Διάσκεψης Κορυφής της Τύνιδας.